OpenLLM-France/wikimedia huggingface dataset:
# Mòdul (desambiguació)

«Mòdul» té aquests significats:
* Astronàutica:
** Mòdul de comandament i servei Apollo: nau espacial fabricada entre 1966 i 1975
** Mòdul de descens: artefacte espacial embarcat en un vehicle espacial destinat a posar-se sobre la superfície d'un astre (o satèl·lit)
** Mòdul logístic multipropòsit: contenidor pressuritzat usat en les missions del transbordador espacial per transferir càrrega cap a i des de l'Estació Espacial Internacional
** Mòdul lunar Apollo: vehicle espacial de dues etapes dissenyat per a l'allunatge durant el programa Apollo
* Astronomia:
** Mòdul de distància: diferència entre la magnitud aparent i la magnitud absoluta d'una font
* Electrònica:
** Mòdul d'accés condicionat: dispositiu electrònic dins un aparell de televisió digital o aparell accessori de la televisió, per facilitar l'accés a continguts de pagament
* Física:
** Mòdul d'elasticitat o mòdul de Young: mesura de la rigidesa d'un material elàstic
** Mòdul de cisallament: constant elàstica que caracteritza el canvi de forma que experimenta un material elàstic quan s'apliquen esforços tallants
** Mòdul de compressibilitat: mesura de la resistència d'un material a la compressió uniforme
** Mòdul de torsió: relació de la magnitud del moment torsor amb les tensions tangencials sobre la secció transversal
** Mòdul elàstic: cadascun dels paràmetres físicament mesurables que caracteritzen el comportament elàstic d'un sòlid deformable elàstic
* Informàtica:
** Mòdul de Perl: mecanisme per usar biblioteques de codi externs a un programa Perl
** Mòdul del nucli: arxiu que conté codi objecte que pot estendre el nucli en execució d'un sistema operatiu
* Matemàtiques:
** Mòdul: estructura algebraica, generalització de l'estructura d'espai vectorial en què el cos d'escalars es restringeix a un anell
** Mòdul d'un nombre complex: magnitud que representa la longitud del vector que identifica el nombre complex al pla
** Mòdul lliure: mòdul dotat d'una base
** Mòdul vectorial: valor numèric d'una magnitud vectorial
** També s'anomena mòdul al residu de la divisió de dos nombres naturals.
# Mòdul de Perl

Un mòdul de Perl és un mecanisme per usar biblioteques de codi externs a un programa Perl, permetent que un simple arxiu contingui rutines comunes a diversos programes. Perl anomena aquests arxius mòduls. Els mòduls Perl normalment s'instal·len en diversos directoris els camins dels quals són indicats quan l'intèrpret Perl és compilat per primera vegada; en els sistemes operatius Unix, els camins típics inclouen /usr/lib/perl5, /usr/local/lib/perl5, i diversos altres subdirectoris.
Perl ve amb un petit conjunt de mòduls principals. Alguns d'aquests realitzen tasques de manteniment o arrencada, com l'ExtUtils::MakeMaker, que s'usa per a la construcció i instal·lació d'altres mòduls; uns altres, com el Cgi.pm, són d'ús més mundà. No obstant això, els autors de Perl no esperen que aquest grup limitat de mòduls cobreixi totes les necessitats.

## Vegeu també

* CPAN

## Enllaços externs

* Perl modules (packages and symbol tables) (anglès)
* Perl module style guide (anglès)
# Novi (Adiguèsia)

Novi - Новый (rus) és un possiólok de la República d'Adiguèsia (Rússia) a la confluència entre els rius Airium i Ulka, a 11 km a l'est de Guiaguínskaia i a 37 km al nord-est de Maikop. Pertanyen a aquest possiólok els khútors de Krasni Khleborob, Progress i Sadovi, i els pobles de Nijni Airium i Obraztsóvoie.
Viccionari
# Novi (Kamtxatka)

* Per a altres significats, vegeu «Novi».
Novi (en rus: Новый) és un poble (un possiólok) del krai de Kamtxatka, a Rússia, que el 2020 tenia 1.316 habitants. Pertany al districte de Iélizovo.

## Referències

* ↑ Населенные пункты Камчатки (даты возникновения, наименования, переименования, упразднения; краткая топонимика Камчатки)
* ↑ Березняки (Камчатский край — Россия)
# Músiques Tranquil·les

Les Músiques Tranquil·les són una temporada de concerts que es realitza a Mataró des de l'hivern de 2006 per iniciativa de la Casa de la Música de Mataró.
Va néixer com un festival off del Cruïlla de Cultures de Mataró, un festival d'hivern de Mataró amb música menys festiva i amb un format més íntim, programant concerts a diferents sales i espais de la ciutat com la Sala Clap, a l'Arcàdia Cafè Cultural, el Foment Mataroní, el Teatre Monumental, la Sala Privat o el bar El Públic. A partir de l'hivern 2017 es transformen en una temporada de concerts tot l'any on el públic pren la paraula i a través d'una Comunitat programa els concerts al Casal Nova Aliança el primer dijous de mes.
Al llarg d'aquests anys de festival i de temporada de concerts s'han programat artistes com Maria del Mar Bonet, Judit Neddermann o Pau Vallvé.

## Referències

* ↑ «Mishima despulla la seva música al Privat de Mataró». Enderrock.cat.
* ↑ «La programació del Músiques Tranquil·les a mans de la comunitat». Enderrock.cat, 27-05-2017 [Consulta: 20 març 2018].
* ↑ «Mataró, capital de les músiques tranquil·les». Enderrock.cat.
# Pala del Moro

La Pala del Moro és una pala del terme de Conca de Dalt, al Pallars Jussà, dins de l'antic terme d'Hortoneda de la Conca, en territori de l'antic poble d'Herba-savina.
Està situada a sota i al nord de la Pala de la Tellera i de les Collades de Dalt, al nord-oest del Clot de Todó i al damunt i migdia d'Estobencs i el Tossalet.

## Enllaços externs

* Institut Cartogràfic de Catalunya; cal fer un pas d'aproximació
# José Joaquín Queipo de Llano y Quiñones Pimentel

José Joaquín Queipo de Llano y Quiñones Pimentel, V Comte de Toreno (Cangas del Narcea, 12 de gener de 1728 - 25 d'agost de 1792) fou un poeta, historiador i naturalista asturià.
Se'l considera el primer autor interessat en investigar els recursos geològics. Se'n conserven discursos del 1781 i 1783 on explica els jaciments de minerals que ha descobert. Va promoure la Reial Societat Econòmica d'Amics del País d'Astúries i membre de la Reial Acadèmia de la Història. Es relaciona amb els comtes de Campomanes i de Floridablanca, així com amb Jovellanos.

## Referències

* ↑ Santana, Juan. Asturianos casi olvidados: Primera serie (en castellà). Gráf. Lux, 1970, p. 29.
* ↑ Claverol, Manuel Gutiérrez; Cabal, Carlos Luque. Recursos del subsuelo de Asturias (en castellà). Universidad de Oviedo, 1993-03, p. 18. ISBN 978-84-7468-751-4.
# Hydrometra stagnorum

Hydrometra stagnorum és una espècie d'hemípter heteròpter de la família Hydrometridae. És una de les xinxes coneguda popularment com a sabater.

## Descripció

Heteròpter de 10 a 13 mm de llargada, esvelt amb el cap molt estirat cap a davant, potes llargues i antenes de quatre artells, sota l'abdomen està dotat de fins pèls que eviten que es mulli en l'aigua. Viu sobre la superfície de l'aigua, el seu feble pes impedeix que perfori la pel·lícula superficial de l'aigua. Actives al capvespre per a reposar-se es retiren a la terra ferma.

## Distribució

És de distribució mediterrània. A Europa, no es troba en el nord; cap al sud arriba fins al nord d'Àfrica. És present en tot Catalunya. És regular i freqüent en tots els llocs on habita.

## Hàbitat

N'hi ha a gairebé totes les aigües, essent més abundants en aigües calmes i poc profundes, en basses i rius de curs lent amb vegetació de ribera. i S'alimenten d'insectes morts i ferits que suren damunt l'aigua. Els adults hivernen.

## Referències

* ↑ Nieser, N.; Montes, C. 1984: Lista faunística y bibliográfica de los Heterópteros acuáticos (Nepomorpha y Gerromorpha) de España y Portugal. Asociación Ibérica de Limnología. 66 pp.
* ↑ DCVB: Sabater.
* 1 2 3 Goula, Marta. Els Heteròpters de Catalunya. 1a ed. 2a impr.. Brau, 2019. ISBN 978-84-15885-78-8.
# Casa forta

Una casa forta o mas fortificat és una petita fortalesa on vivien membres de la baixa noblesa. Eren habituals amb la feudalització.
És una casa habitada dotada d'elements constructius defensius (murs i torres), però que no assoleix ni pretén assolir les dimensions i el disseny específic del castell, destinada més a la protecció de vides que dels béns i les propietats. Aquest tipus d'edifici prolifera durant la baixa edat mitjana i l'edat moderna. Aquest tipus d'afegitó defensiu era habitual en masies aïllades, relativament allunyades de nuclis urbans emmurallats, sobretot durant els segles xv i xvi (en temps del bandolerisme i pirateria turca i berberisca) i xix (en temps de les carlinades).
A l'inici de l'edat mitjana central, les cases fortes eren anomenades als documents domus fortis. Corresponien a l'habitatge d'un cavaller, un membre de la baixa noblesa. Cal, per tant, no confondre-les amb els masos fortificats que trobem a partir dels darrers segles medievals, que ja eren habitats per pagesos.
En són exemples la Casa de la Vall (Andorra la Vella, Principat d'Andorra), que actualment és la seu del Consell General, el parlament andorrà; la Casa-museu d'Areny-Plandolit (Ordino, Principat d'Andorra); la casa forta de Juvinyà (Sant Joan les Fonts, Garrotxa); Can Tristany (Solsonès); la casa forta de Bellpuig (Sant Julià de Vilatorta, Osona) -només en queden restes-; Roca-salva o la Torre de Sant Climent (Sant Climent d'Amer, Selva); el mas Vinyoles (Centelles, Osona); Cavall Sobirà (Prats de Lluçanès, Osona); la torre de Picalquers (Esplugues de Llobregat, Baix Llobregat); la torre de Grions (Selva); Vallfarines (Vilanova de Meià, Noguera); Rocaspana (Vilanova de Meià, Noguera); etc.

## Referències

* ↑ Turon, Pau. Castells medievals. Diputació de Girona, 2020, p. 8. ISBN 978-84-15808-88-6.
# Central hidroelèctrica de Kapichira

La Central hidroelèctrica de Kapichira (anglès: Kapichira Hydroelectric Power Station) és una central hidroelèctrica situada en les cascades de Kapachira, en el riu Shire, en territori sobirà de Malawi. Té una capacitat instal·lada de 128 megawatts (172.000 CV), suficient per a proveir a més de 86.000 llars, amb quatre grups electrògens de 32 megawatts (43.000 CV). La central es va construir per fases: en la primera es van instal·lar les dues primeres turbines de 32 megawatts. La Fase I de la central es va inaugurar oficialment el setembre de 2000.
El gener de 2014, en una cerimònia a la qual va assistir la llavors presidenta de Malawi, Joyce Banda, es va posar en marxa la segona fase del projecte hidroelèctric de Kapichira, que va duplicar els fins llavors 64 megawatts fins a aconseguir la capacitat màxima de 128 megawatts.

## Referències

* ↑ «Kapichira Hydroelectric Power Plant Malawi - GEO» (en anglès). Global Energy Observation, 2018. [Consulta: 19 maig 2024].
* ↑ HydroWorld. «Malawi commissions Kapichira hydropower plant expansion». Hydroworld.com, 31-01-2014. Arxivat de l'original el 17 June 2018. [Consulta: 15 abril 2018].
# Christopher Coppola

Christopher R. Coppola nascut el 25 de gener de 1962) és un director de cinema i productor nord-americà.

## Primers de la vida

Coppola va néixer al Comtat de Los Angeles, Califòrnia. El seu pare, el difunt August Coppola, era un professor de literatura, mentre que la seva mare, Joy Vogelsang, era ballarina i coreògrafa. Coppola va estudiar composició musical a la University of Redlands de 1979 a 1980; també va assistir al San Francisco Art Institute, on va obtenir una llicenciatura en estudis de cinema/cinema/vídeo el 1985.

## Carrera

Coppola va començar a fer cinema a una edat primerenca i ha dirigit vuit llargmetratges i diversos programes de televisió. Va estrenar el seu llargmetratge Creature of the Sunnyside Up Trailer Park al Festival Internacional de Cinema de Toronto de 2003. El seu programa de televisió Biker Chef es va estrenar al Festival de Cinema d'Oldenburg de 2004 a Alemanya.
Coppola és el president de Christopher R. Coppola Productions (CRC Productions). El 2006, Coppola va llançar el festival de cinema digital PAH-FEST (Project Accessible Hollywood) a Nou Mèxic. A més de Nou Mèxic, Coppola ha fet PAH-FEST als EUA, així com Alemanya i Eslovènia. CRC Productions de Coppola també està desenvolupant i produint contingut per a la distribució alternativa i plataformes interactives.
L'abril de 2013, Coppola va ser nomenat pel governador Jerry Brown per servir al Consell de les Arts de Califòrnia.

## Vida personal

A través del seu pare, Coppola és el nebot de Francis Ford Coppola i Talia Shire, així com el cosí de Sofia Coppola, Robert Schwartzman i Jason Schwartzman. Els dos germans de Coppola són Nicolas Cage i Marc Coppola.

## Filmografia
### Director

* Dracula's Widow (1988)
* Caiguda mortal (1993)
* Gunfight at Red Dog Corral (1993)
* Clockmaker (1998)
* La balada d'un pistoler (1999)
* Palmer's Pick Up (1999)
* Bel Air (2000)
* G-Men from Hell (2000)
* The Creature of the Sunny Side Up Trailer Park (2004)
* From Darkness to Light (2011)
* Sacred Blood (2015)
* Universe at Play (2017) (video game)
* Torch (2017)
* Paradise Found (TBA)

### Productor

* Caiguda mortal (1993) (co-productor)
* The Creature of the Sunny Side Up Trailer Park (2004)

## Referències

* ↑ «Nicolas Cage's mother, Joy Vogelsang, dies at 85» (en anglès). [Consulta: 10 agost 2021].

## Enllaços externs

* Christopher Coppola's homepage Arxivat 2018-08-30 a Wayback Machine.
* Digivangelist a ReelzChannel
* PAH NATION – Project Accessible Hollywood Arxivat 2022-08-07 a Wayback Machine.
* A conversation with Christopher Coppola (scroll down on Fangoria page to read)
# Central hidroelèctrica de Vallespir

La Central hidroelèctrica de Vallespir és una central minihidràulica d'aigua fluent ubicada al poble de Romadriu, al terme municipal de Llavorsí, a la comarca del Pallars Sobirà, que aprofita el cabal del riu de Santa Magdalena. La posada en funcionament fou l'any 1997, amb una potència instal·lada original de 4,224 MW. L'obra civil fou construïda per la societat Copcisa i els equips hidràulics foren subministrats per l'empresa Hidrowatt.
El cabal de la concessió és de 2,7 metres cúbics per segon, i la data de caducitat és el 23 de maig de l'any 2063.
L'any 1986 l'empresa Minicentrales Hidráulicas S.A. sol·licità la concessió de l'aprofitament hidroelèctric, i posteriorment la traspassà a l'empresa Hidroelèctrica de Santa Magdalena S.A., la qual posteriorment la cedí a l'actual titular, Promociones y Proyectos Modolell, S.L.

## Components de la central
### La resclosa del Vallespir

La resclosa del Vallespir es troba en el terme municipal de Farrera a l'alçada de la Borda del Prilla, sota el poble de Montenartró i es troba a una altitud de 1.150 metres. Té 15 metres de longitud i una alçada de 2,5 metres, creant un petit embassament al riu de Santa Magdalena, que deriva un cabal per un canal de conducció soterrat fins a la cambra de càrrega situada a 1.143 metres d'altitud. La canonada forçada del salt té un desnivell de 200 metres fins a arribar a l'edifici que conté la sala de màquines de la central de Vallespir.

#### Pas per a peixos

Per possibilitar el pas dels peixos, s'hi construí un sistema de 10 safareigs successius amb salts. El problema es que el primer salt (entrada inferior) és excessivament alt, convertint el dispositiu en aparentment infranquejable, si més no en règims de cabals baixos o mitjans.

### L'edifici de la central

La central es troba a 970 metres d'altitud i està ubicada prop de la cua de la resclosa del Mal Pas. Consta d'un únic grup hidràulic amb una turbina Francis horitzontal de 4,22 MW de potència. L'alternador síncron és de 4.450 kVA. La producció mitjana anual és de 8,01 GW/h.
L'evacuació de l'energia produïda es fa per una línia de 25 KW.

## Imatges

* Dipòsit regulador de la cambra d'aigües
* Canonada forçada

## Referències

* ↑ Vilarrubla Subils, Antònia. «Acta Ple Ajuntament de Montferrer sessió 7/2015» (pdf), 16-12-2015. [Consulta: 18 maig 2020].
* ↑ «Anunci sol·licitud concessió hidroelèctrica.» (HTML) (en castellà). Butlletí Oficial de la província de Lleida, Número 61, 20-05-1986, pàgina 970-971 [Consulta: 19 maig 2020].
* ↑ Ordeix i Rigo, Marc; Pou i Rovira, Quim; Sellarès i Oró, Núria. Avaluació de la connectivitat per als peixos als rius de Catalunya (pdf). Agència Catalana de l'Aigua, Desembre 2006, pàgina CXX [Consulta: 20 maig 2020].
* ↑ «Obras hidráulicas» (HTML) (en castellà). Hidrowatt. [Consulta: 19 maig 2020].
# Catàleg de Revistes de les Universitats Catalanes

El Catàleg de Revistes de les Universitats Catalanes fou una base de dades de publicacions periòdiques de les biblioteques de tres universitats de la ciutat de Barcelona: la Universitat de Barcelona, la Universitat Autònoma de Barcelona i la Universitat Politècnica de Catalunya. El seu objectiu fou donar a conèixer la col·lecció completa de revistes que oferien aquestes universitats així com la seva localització per facilitar la seva consulta.
Va començar a operar el 1981, promogut pel Departament d'Ensenyament Universitari de la Generalitat de Catalunya. El 1978 el Consorci d'Informació i Documentació de Catalunya ja havia proposat la coordinació i confecció d'aquest catàleg, però el projecte no va sortir endavant per dificultats primordialment econòmiques. El projecte es va aturar l'any 1984 per manca de financiació.
Finalment, l'any 1987, el CRUC va ésser continuat pel projecte CAPS (Catàleg Automatitzat de Publicacions en Sèrie), que incloïa a més a més de les tres universitats barcelonines, la Biblioteca de l'Ajuntament de Barcelona, la Biblioteca de Catalunya, la Biblioteca de l'Institut Catòlic d'Estudis Socials de Barcelona i, durant un temps, l'Hemeroteca Nacional de Catalunya. Aquest catàleg fou distribuït en microforma entre el 1988 i 1991 i en CD-ROM a partir de l'any 1992 dins de Rebiun.

## Referències

* 1 2 3 Lamarca, Montserrat «El CRUC (Catàleg de Revistes de les Universitats Catalanes)». Butlletí de l'Associació de Bibliotecaris de Catalunya, 1983, pàg. 41-43.
* 1 2 3 «Més informació sobre el CCUC: El Catàleg Col·lectiu de les Universitats de Catalunya (CCUC): un nou entorn de cooperació catalogràfica». Varis, 2006. [Consulta: 6 novembre 2020].
# Catàleg de Fauna Amenaçada de Catalunya

El Catàleg de Fauna Amenaçada de Catalunya és un projecte del Departament de Medi Ambient i Habitatge de la Generalitat de Catalunya que té com a finalitat la protecció i conservació d'espècies de fauna catalana en risc de desaparèixer. El catàleg inclou 175 espècies vulnerables, 84 en perill d'extinció i 13 vertebrats extints al país. El catàleg serveix com a instrument legal per a la protecció de les espècies.
El projecte va estar en fase d'exposició pública des del 12 d'abril fins al 12 de juny de 2010.

## Referències

* ↑ Arxivat 2016-12-20 a Wayback Machine.Arxivat des de l'original el 17 de juny de 2019.
* ↑ «Treballs de gestió amb espècies protegides i amenaçades». Generalitat de Catalunya. Departament d'Agricultura, Ramaderia, Pesca i Alimentació. Arxivat de l'original el 21 de gener 2016. [Consulta: 29 desembre 2015].

## Vegeu també

* DECRET 172/2022, de 20 de setembre, del Catàleg de fauna salvatge autòctona amenaçada i de mesures de protecció i de conservació de la fauna salvatge autòctona protegida
* Llista d'animals en perill d'extinció als Països Catalans
# Charing Cross, Euston and Hampstead Railway

Charing Cross, Euston and Hampstead Railway (CCE&HR), també conegut com a Hampstead tube, fou una companyia de ferrocarril que es va establir el 1891 i que va construir línies de metro a gran profunditat a Londres. La construcció de CCE&HR es va endarrerir durant més d'una dècada. El 1900 va esdevenir part de l'empresa Underground Electric Railways Company of London Limited (UERL) controlada pel magnat americà Charles Yerkes. La UERL va incrementar els fons de l'empresa. Tenien diverses rutes planificades però un bon nombre d'aquestes foren rebutjades pel Parlament del Regne Unit. La construcció de túnels sota Hampstead Heath va ser autoritzada tot i l'oposició dels residents locals que pensaven que danyaria l'ecologia de Heath.
El 1907 obria la línia de CCE&HR amb 16 estacions al llarg de 12,34 km amb un parell de túnels entre la terminal sud Charing Cross i les dues del nord Archway i Golders Green. Entre el 1914 i mitjans de la dècada de 1920 hi hagué diferents ampliacions cap Edgware i cap a Kennington passant per sota del riu Tàmesi. A la dècada de 1920 la línia es connectava amb una altra línia de metro, la City and South London Railway (C&SLR), i els serveis foren fusionats amb el que després esdevendria la Northern Line.
L'estimació de la quantitat de passatger que hi hauria va ser molt optimista, en general a totes les línies de la UERL. Tot i les millores, integracions i cooperacions amb altres companyies del metro, finalment la CCE&HR fou escanyada financerament parlant. El 1933, com la resta de línies i empreses del metro van passar a mans públiques. Actualment aproximadament la meitat de túnels i estacions forment part de la línia del metro Northern Line.

## Referències

* ↑ «Guia de metro de Clive (anglès)». Clive D. W. Feathers. [Consulta: 27 gener 2008].
# Florencia Quiñones

Florencia Quiñones (Oncativo, 26 d'agost de 1986) és una jugadora de futbol sala i exfutbolista argentina que va jugar com a migcampista.
Quiñones ha jugat al FC Barcelona a la Primera Divisió espanyola del 2011 al 2013. Del 2013 al 2017 ha jugat al San Lorenzo i del 2017 al 2021 al Boca Júniors.
Quiñones va defensar Argentina, com a la Copa del Món de 2007 i als Jocs Olímpics d'estiu de 2008.

## Referències

* ↑ «Pacífico se copó con el Femenino» (en castellà). Arxivat de l'original el 2021-04-30. [Consulta: 12 febrer 2023].
* ↑ The girls present their candidature El Mundo Deportivo
* ↑ The debut of Barcelona's Argentine
* ↑ Pan American Games: New loss of the girls in football. La Voz del Interior
* ↑ Statistics in FIFA's website
* ↑ Beijing 2008: Amateur sportsmen representing Argentina. China Internet Information Center